Maisemakuvia Suomesta

Maisemakuvia Suomesta () on suomalaismuusikko Anssi Tikanmäen marraskuussa 1981 julkaistu debyyttialbumi. Levy sisältää instrumentaalikappaleita viihteellisen orkesterin esittämänä. Kappaleiden on tarkoitus kuvata suomalaisia maisemia ja luonnon kauneutta. Albumi on Suomen kaikkien aikojen myydyin teemallinen kotimainen instrumentaalialbumin.
Taustaa ja kappaleiden synty.
Tikanmäki teki ensimmäisen sävellyksensä kahdeksanvuotiaana. 1970-luvulla hän sävelsi lukioyhtyeelleen rock- ja progehenkisiä kappaleita. Tikanmäen aloitettuaan opinnot Taideyliopiston Sibelius-Akatemiassa vuonna 1974, opettajana toiminut Jukka Jarvola innosti Tikanmäkeä säveltämään omaa musiikkia. Pitkillä junamatkoilla Helsingistä kotiseudulle Haapajärvelle hän sai idean tehdä suomalaisesta luonnosta ja maisemista kertovia sävellyksiä albumille.
Esimerkiksi ”Aamu lakeuksilla” -kappaleen ensitahdit syntyivät keväisenä aamuyönä Tikanmäen junamatkalla, kun Pohjanmaalla aurinko nousi peltojen ylle. ”Kiutaköngäs” puolestaan syntyi pari vuotta myöhemmin Tikanmäen ollessa opetusmatkalla Kuusamossa. Hänen senaikaisen Ikaros-yhtyeen johtohahmo Reijo Karvonen vei leirin vapaapäivänä tututustumaan Oulangan kansallispuistossa sijaitsevalle Kiutakönkäälle. Seisoessaan Kiutakönkään alapuolen suvannossa Tikanmäellä alkoi soimaan kappaleen teema päässään. ”Valkeakosken tehtaanpiiput” sai ideansa Tikanmäen ajaessa kolmostietä kohti Tamperetta, kun järven takana siinsi Tervasaaren paperitehdas piippuineen. Sävellyksessään Tikanmäki pyrki tavoittelemaan tehtaan sisällä olevien koneiden meteliä. ”Kesäranta Etelä-Saimaalla” sai inspiraationsa Tikanmäen enon ”Kesäranta”-nimisestä mökistä Etelä-Karjalassa. Albumin päätösraita ”Muuttuva maaseutu” syntyi Tikanmäen ajatellessa sitä, miten luonnolle ja ympäristölle tulee tulevaisuudessa käymään.
Tikanmäki päätti testata ”Kiutaköngäs” -kappaletta Ikaros-yhtyeelle. Elokuussa 1978 Ikaros toimi studio-orkesterina eri Discophon-levy-yhtiön artisteille, kun Syksyn sävel -kilpailuun äänitettiin ehdokaskappaleita Soundtrack Studiolla. Ikaros äänitti Kiutakönkään tuottajalta salaa ja laittoivat kappaleen mukaan kilpailuun. Instrumentaalikappale nousi yllättäen loppukilpailuun ja ylsi seitsemänneksi. Tämän jälkeen kappale julkaistiin myös singlenä, jonka B-puolelle tuli Tikanmäen toinen sävellys ”Siintävään aamuun”, johon sanoituksen teki Juice Leskinen. Kappaleen noustessa pieneen suosioon Tikanmäki ryhtyi sovittamaan säveltämiään kappaleita ja kirjoitti partituurit kaikista kappaleista kahden vuoden aikana. Etsiessään sovituksiin inspiraatioita hän löysi Pohjois-Haagan kirjastosta Reino Kalliolan Suomen luonto -kirjasarjan. Kirjasarja inspiroi Tikanmäen kirjoittamaan pieniä kertomuksia kappaleesta, jotka lopulta päätyivät albumin tekstiliitteeseen.
Työstö ja tuotanto.
1970-luvun lopulla Ikaros äänitti albumista demonauhan Sibelius-lukion kellarissa. Tikanmäki kävi yhdessä Reijo Karvosen kanssa levy-yhtiöiden luona esittelemässä nauhaa, mutta kukaan ei tuntunut olevan kiinnostunut tuotoksista. Lopulta vuonna 1980 Tikanmäki päätti tarjota kappaleiden nuotteja kapellimestari Jorma Panulalle arvioitavaksi. Panula vei nuotit Sibelius-Akatemian sinfoniaorkesterin harjoituksiin. Samooihin aikoihin Tikanmäki soitti Hectorin yhtyeessä ja päätti tarjota Hectorille demonauhaa. Hector kiinnostui demosta ja alkoi suunnitella tv-esitystä juontamaansa Tuubi-tv-ohjelmaan. Televisiotaltiointi tehtiin Hectorin toimittamana siten, että Tikanmäen yhtyettä vahvisti Panulan johtama Sibelius-Akatemian sinfoniaorkesteri. Marraskuun 1980 alussa tehtiin myös livekonsertti Sibelius-Akatemian salissa. Tuottaja Atte Blomin nähtyään livekonsertin ja TV-nauhoituksen hän pyysi Tikanmäkeä tulemaan välittömästi tapaamaan häntä. Tikanmäki ja Blom solmivat seuraavana päivänä kolmen vuoden levytyssopimuksen ja päättivät, että Maisemakuvia Suomesta -albumi äänitetään tulevana syksynä Finnvoxin studioilla äänittäjänä Risto Hemmi ja tuottajana Pekka Aarnio.
Levyn äänitykset alkoivat 24. elokuuta 1981 Finnvoxin B-studiolla. Kappaleiden pohjat äänitettiin vain kahdessa päivässä, sillä kappaleita oli harjoiteltu ahkerasti ja esitetty useaan kertaan julkisestikin. Tikanmäen yhtyeeseen kuuluivat itsensä lisäkseen rumpali Upi Sorvali, basisti Reijo Karvonen, kitaristi Peter Lerche sekä puhallinsoittajat Esa-Markku Juutilainen, Pentti Lahti ja Teemu Salminen. Lähes kaikki kappaleet äänitettiin yhdellä otolla. Syyskuun puolivälissä äänitettiin vaskipuhaltimet Markku Johanssonin johtaman UMO Helsinki Jazz Orchestran toimesta. Heti seuraavana päivänä äänitettiin jouset Jorma Ylösen johtaman ryhmän soittamina ja Tikanmäki joutui itsekin toimimaan muutamassa kappaleessa kapellimestarina. 16. syyskuuta äänitettiin vielä puupuhallinsoittimet, joiden jälkeen äänitykset olivat valmiit.
Miksaus aloitettiin alle viikon päästä äänityksien jälkeen ja 16-raitaisille keloille äänitetty materiaali miksattiin sujuvasti kokeneen äänittäjän ansiosta. Loppujen lopulta Hemmi joutui hieman puhdistelemaan ja parantelemaan soundeja. Lopuksi Hemmi kuunteli valmiit nauhat läpi yhdessä tuottaja Aarnion ja Tikanmäen kanssa viimeistellen kaikki kohdilleen. Miksaukseen meni aikaa vain neljä päivää, vaikkakin päätösraita jouduttiin äänittämään uudelleen. Syynä oli kappaleissa olleiden yksityiskohtien paljous ja ensimmäinen kerta oli enemmänkin ”harjoitteluotto”. Kaksi viikkoa myöhemmin miksaus saatiin valmiiksi ja levy odottamaan julkaisuaan.
Julkaisu ja vastaanotto.
Albumi julkaistiin 30. marraskuuta 1981 Johanna-levy-yhtiön Karhu-levymerkillä LP-levynä ja C-kasettina. Atte Blom markkinoi levyä näkyvästi ja albumista painatettiin jopa mainosjulisteita levykauppojen seinille. Kahden ensimmäisen vuoden aikana albumia myytiin noin 7 000 kappaletta. Levy sai paljon radiosoittoa ja sitä käytettiin televisio-ohjelmien taustamusiikkina. Vuonna 1985 julkaistiin uusi painos LP-levynä Love Kustannuksen Beta-levymerkillä. Lähes kaikissa uusintapainoksissa on alkuperäisestä poikkeavat kansikuvat. Ensimmäinen CD-levy-painos ilmestyi vuonna 1988 Beta-levymerkillä ja sama painos julkaistiin uudelleen vuonna 2002 uudelleen masteroituna.
Levyn kappaleet esitettiin seuraavan kerran livenä vasta vuonna 1995 Atso Almilan johtaessa Tampereen kaupunginorkesteria Maisemakuvia Suomesta -konsertissa. Maisemakuvia Suomesta -sarja sai jatkoa vuonna 2006 albumilla "Tuntematon maa" ja vuonna 2009 "H2O.fi" -albumilla.
Albumin myynti ylitti vuonna 2016 kultalevyrajan, ja sitä on myyty noin 25 000 kappaletta, mikä tekee siitä kaikkien aikojen myydyimmän teemallisen suomalaisen instrumentaalialbumin. Syyskuun lopulla 2016 Rockadillo Records julkaisi albumista kahden CD-levyn juhlapainoksen, joka sisältää vuonna 2004 äänitetyn konserttitaltioinnin albumin kappaleista. Tuo painos sisältää myös muutaman ylimääräisen kappaleen. Seuraavana vuonna Ainoa Productions julkaisi omalla levymerkillään albumin uudelleen LP-levynä alkuperäisellä kansitaiteella.
Kappaleet.
Kaikki sävellykset Anssi Tikanmäki.